ඕස්ට්‍රේලියාව පුරා විසුරුවා හරිනු ලබන එස්.බී.එස්. විශේෂ ප්‍රජා ගුවන් විදුලිය සමඟ පැවැති සම්මුඛ සාකච්ඡාවකදී ලලිතා සරච්චන්ද්‍ර මහත්මිය කියා සිටියේ මෙල්බන් නුවරදී ජය ශ්‍රී චන්ද්‍රජිත් විසින් ප්‍රගුණ කරන ලද මනමේ පරිවාර නළුකැල, ශ්‍රී ලාංකික නළුකැලටත් වඩා විශිෂ්ට කුසලතා ප්‍රදර්ශනය කළ බවයි. 1956 නොවැම්බර් 3 වැනිදා මනමේ මංගල දර්ශනය කොළඹ ලයනල් වෙන්ඩ්ට් ශාලාවේදී රඟ දැක්වූ මොහොතේ පොතේ ගුරු වූ ශ්‍යමන් ජයසිංහ, මෙල්බන් නුවර 'මනමේ' රංගනයේදී ද පොතේ ගුරු ලෙස රඟ දැක්වීම ඓතිහාසික සිදුවීමක් විය.